**Predkladacia správa**

Návrh zákona, ktorým sa mení a dopĺňa zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov a ktorým sa dopĺňa zákon č. 595/2003 Z. z. o dani z príjmov v znení neskorších predpisov (ďalej len „návrh zákona“) sa predkladá ako iniciatívny materiál.

Návrh zákona reaguje na aktuálnu situáciu spôsobenú pandémiou ochorenia COVID-19. Vplyv pandémie zásadným a predovšetkým nepredvídateľným spôsobom ovplyvnil prijímateľov investičnej pomoci a ich schopnosť plniť povinnosti a podmienky na poskytnutie investičnej pomoci vyplývajúce z rozhodnutí o poskytnutí, resp. o schválení investičnej pomoci. Uvedené by v krajných prípadoch mohlo viesť až k rušeniu rozhodnutí o poskytnutí, resp. o schválení investičnej pomoci. „Hromadné“ rušenie rozhodnutí predstavujúcich podporu inak prosperujúcich a riadne realizovaných investičných zámerov by bolo neželaným javom.

Návrh zákona reflektuje na aktuálnu situáciu spôsobenú vyššou mocou a pre prijímateľov investičnej pomoci, ktorí mali v čase priamych aj nepriamych obmedzení plniť relevantné vybrané podmienky a povinnosti súvisiace s investičnou pomocou, tieto zmierňuje. Ambíciou návrhu zákona nie je poskytnúť prijímateľom investičnej pomoci podporu nad rámec iných opatrení vlády Slovenskej republiky prijatých v súvislosti s pandémiou ochorenia COVID-19. Návrh zákona sa zameriava výlučne na zmiernenie niektorých podmienok investičnej pomoci z hmotného a časového hľadiska.

Súčasne, vzhľadom na akútnu potrebu podpory hospodárskeho rozvoja v súvislosti s ozdravením ekonomiky, návrh zákona dočasne zmierňuje niektoré vybrané povinnosti a podmienky na poskytnutie investičnej pomoci v prospech nových investícií, ktoré sa budú o investičnú pomoc potenciálne uchádzať.

Návrhom zákona sa zároveň, na základe aplikačnej praxe upravujú niektoré ustanovenia zákona.

V Čl. II sa dopĺňa zákon č. 595/2003 Z. z. o dani z príjmov v znení neskorších predpisov tak, aby aj maximálna dĺžka čerpania daňovej úľavy reflektovala na aktuálnu situáciu.

Všetky navrhované zmeny právnej úpravy sú pripravené s ohľadom na pravidlá štátnej pomoci ustanovené predpismi Európskej únie.

Návrh zákona nebude predmetom vnútrokomunitárneho pripomienkového konania.

Dátum účinnosti zákona sa vzhľadom na dĺžku legislatívneho procesu navrhuje od 1. januára 2021.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania.